Ερνέστος Αύγουστος Δ΄ του Ανοβέρου

Ο Ερνέστος Αύγουστος Δ΄ (γερμ. Ernst August von Hannover, 18 Μαρτίου 1914 - 9 Δεκεμβρίου 1987) του Οίκου του Αννοβέρου ήταν τιτουλάριος βασιλιάς του Αννοβέρου, δούκας του Μπράουνσβαϊγκ, δούκας του Κάμπερλαντ και πρίγκιπας του Ηνωμένου Βασιλείου. Ήταν αδελφός της Φρειδερίκης, συζύγου του Παύλου της Ελλάδας.

Βιογραφία
Ο Ερνέστος Αύγουστος Γεώργιος Γουλιέλμος Χριστιανός Φραγκίσκος Ιωσήφ Νικόλαος Όσκαρ ήταν το πρώτο παιδί και ο πρώτος γιος του Ερνέστου Αυγούστου του Αννοβέρου και της Βικτωρίας Λουίζας της Πρωσίας, κόρης του Γουλιέλμου Β΄ της Γερμανίας. Στη βάπτισή του το 1914 μαζεύτηκαν οι εστεμμένοι της Ευρώπης, λίγο πριν το ξεκίνημα του Α΄ Παγκοσμίου Πολέμου, ο οποίος κατάργησε τα αξιώματα των περισσοτέρων: είχε 17 αναδόχους και το Σύνταγμα του Βαρέως Ιππικού. Το 1917 η Βρετανία αφαίρεσε τους τίτλους του πατέρα του, επειδή αυτός είχε πολεμήσει στο πλευρό των Γερμανών. Το 1918 η Δημοκρατία της Βαϊμάρης, κατάργησε τους τίτλους των Γερμανών πριγκίπων. Ο πατέρας του όμως συνέχισε να τους διατηρεί ως τιτουλάριος.

Κατά τη διάρκεια του Β΄ Παγκοσμίου Πολέμου πολέμησε ως λοχαγός υπό τον συνταγματάρχη Έριχ Χόεπνερ στα σύνορα με τη Ρωσία, όπου τραυματίσθηκε σοβαρά στην Κρακοβία το 1943. Μετά την απόπειρα δολοφονίας του Αδόλφου Χίτλερ στις 20 Ιουλίου 1944 φυλακίσθηκε από τη Μυστική Αστυνομία (Gestapo) στο Βερολίνο· ελευθερώθηκε μερικές εβδομάδες μετά.

 Η βρετανική του υπηκοότητα αμφισβητείται 
Εκτός από Γερμανός ήταν και Βρετανός υπήκοος, ως απόγονος της Σοφίας του Παλατινάτου, Εκλέκτειρας του Αννοβέρου, σύμφωνα με το Νόμο Πολιτογράφησης του 1705 των (μη Καθολικών) απογόνων της Σοφίας του Παλατινάτου, εγγονής του Ιακώβου Α΄ και μητέρας του Γεωργίου Α΄, βασιλέων της Βρετανίας. Το 1948 ο Γενικός Εισαγγελέας της Βρετανίας αντιτέθηκε με αγωγή στο Ανώτατο Δικαστήριο στην εφαρμογή του Νόμου, με το επιχείρημα ότι ο Νόμος αναφερόταν στους απογόνους της Σοφίας που ζούσαν το 1705, όχι για τους μέλλοντες απογόνους της. Ο πρίγκιπας προσέφυγε στο Εφετείο, που τον δικαίωσε. Ο Γενικός Εισαγγελέας άσκησε αίρεση ενώπιον της Βουλής των Λόρδων, η οποία όμως επικύρωσε την απόφαση του Εφετείου. Έτσι, επιβεβαιώθηκε η βρετανική υπηκοότητα του πρίγκιπα.

Όταν απεβίωσε ο πατέρας του το 1953, ο Ερνέστος Αύγουστος Γ΄ κληρονόμησε τους τίτλους του. Ο ίδιος απεβίωσε το 1987 στο Πάττενσεν του Αννοβέρου, στην Κάτω Σαξονία, 73 ετών.

Οικογένεια
Νυμφεύτηκε πρώτα στις 5 Σεπτεμβρίου 1951 την Ορτρούδη Μπέρθα Αδελαΐδα Εδβίγη, κόρη του Αλβέρτου του Σλέσβιχ-Χόλσταϊν-Σόντερμπουργκ-Γκλύξμπουργκ. Στο γάμο παρευρέθηκε η αδελφή του, Φρειδερίκη, με τον σύζυγό της, Παύλο της Ελλάδας. Η δεξίωση έγινε στους κήπους του Χέρρενχαουζεν, μια και το εκεί ανάκτορο του Αννοβέρου είχε βομβαρδιστεί και καεί κατά τον Β΄ Παγκόσμιο Πόλεμο. Είχε έξι τέκνα:
 Μαρία (γενν. 1952), παντρεύτηκε τον κόμη Μίκαελ Γκέοργκ του Χόκμπεργκ-Φύρστενσταϊν.
 Ερνέστος Αύγουστος Ε΄ (γενν. 1954), τιτουλάριος Βασιλιάς του Αννοβέρου, τιτουλάριος Δούκας του Μπράουνσβαϊγκ και επικεφαλής του Οίκου του Αννοβέρου. Νυμφεύτηκε πρώτα τη Σαντάλ Χοχουλί και έπειτα την Καρολίνα του Μονακό.
 Λουδοβίκος Ροδόλφος (1955 - 1988), Πρίγκιπας του Αννοβέρου, νυμφεύτηκε την κόμισσα Ιζαμπέλλα του Τουρν και Βαλσάσσινα-Κόμο-Βερτσέλλι. Όταν αυτή απεβίωσε από υπερβολική δόση ναρκωτικών το 1988, ο Λουδοβίκος Ροδόλφος αυτοκτόνησε.
 Όλγα Σοφία Καρλόττα Άννα (γενν. 1958).
 Αλεξάνδρα (γενν. 1959), παντρεύτηκε τον Ανδρέα του Λάινινγκεν.
 Ερρίκος (γενν. 1961), Πρίγκιπας του Αννοβέρου, σύζυγος της Τύρα φον Βέστερνχαγκεν.

Όταν η Ορτρούδη απεβίωσε το 1980, ο Ερνέστος Αύγουστος Δ΄ νυμφεύτηκε για δεύτερη φορά, το 1981, με την κόμισσα Μόνικα του Zόλμς-Λάουμπαχ.

Από μία μη νόμιμη σχέση με τη βαρόνη Μαρία Άννα φον Χούμπολτ-Ντάχρεντεν (πρώην σύζυγο του Ουμβέρτου της Πρωσίας), είχε ένα φυσικό τέκνο:
 (νόθος) Χριστιανός Ερνέστος Αύγουστος Ουμβέρτος (γενν. 1943), κύριος του Χούμπολτ-Ντάχρεντεν.

Πρόγονοι
<center>

Πηγές
Genealogisches Handbuch des Adels, Fürstliche Häuser XVIII. "Haus Hannover". C.A. Starke Verlag, 2007, pp. 22–26. ISBN 978-3-7980-0841-0.
http://www.heraldica.org/topics/britain/prince_highness_docs.htm#1914
British naturalisation; legal cases online, accessed Jan 2009
"Prince Ernst of Hanover Married", The Irish Times, 5 September 1951

Κατηγορία:Οίκος του Αννόβερου